section_heading: 1990-te i 2000-te
paragraph_text: Jedno vrijeme je bio u vezi s Vanessom Paradis, a nakon završetka te veze Depp je počeo izlaziti s glumicom Amber Heard, s kojom je glumio u američkom komično-dramskom filmu The Rum Diary (2011.). Depp i Heard su se vjenčali na građanskoj ceremoniji u veljači 2015.. Međutim, u svibnju 2016. Heard je podnijela zahtjev za razvod braka, te je dobila i privremenu zabranu pristupa protiv Deppa, navodeći u svojoj sudskoj izjavi da ju je verbalno i fizički zlostavljao tijekom njihove veze, naročito dok je bio pod utjecajem droge ili alkohola. Depp je negirao te tvrdnje i naveo da je ona "pokušala osigurati prijevremeno financijsko rješenje". Nagodba je postignuta u kolovozu 2016., a razvod je finaliziran u siječnju 2017. godine. Nakon toga Heard je odbacila zabranu prilaska, a objavili su i zajedničko priopćenje u kojem su rekli da je njihov "odnos bio intenzivno strastven i ponekad labilan, ali uvijek vezan ljubavlju. Nijedna strana nije iznijela lažne optužbe da bi došla do financijske dobiti te nikada nije postojala namjera nanošenja fizičke ili emocionalne ozljede". Par je u kolovozu 2016. sklopio brakorazvodnu nagodbu od 7 milijuna dolara, koju se Amber obvezala donirati ACLU-u (American Civil Liberties Union) i Dječjoj bolnici u Los Angelesu.<br>